પોલીસ-અધિકારી આઇ. એસ. પાટીલે આખી ઘટનાની વિસ્તૃત માહિતી આપતાં કહ્યું હતું કે ‘ગઈ કાલે વહેલી સવારે ખારપુર પાસેના ઉમરેગામના નિર્જન વિસ્તારમાંથી એક માણસની લાશ મળી હતી. અમે આ લાશ કોની છે એની તપાસ કરી રહ્યા હતા ત્યારે જ આશિષ બંસલના ૨૬ વર્ષના ડ્રાઇવર નીલેશ રિકામે પોલીસ-સ્ટેશનમાં આવીને ફરિયાદ કરી હતી કે મંગળવારે સાંજે તે અને આશિષ બંસલ પુણે-મુંબઈ હાઇવે પરથી હુન્ડેઇ કારમાં ઘાટકોપર ઘરે જઈ રહ્યા હતા ત્યારે ભાતાન ટનલ પછી ચાર કિલોમીટરના અંતરે પનવેલ પાસે એક શેવરોલે કારે આવીને તેમની ગાડીને ટક્કર મારી હતી, જેને લીધે ચેમની ગાડીના કાચ તૂટી ગયા હતા. બન્ને જણ કારને શું નુકસાન થયું છે એ જોવા નીચે ઊતર્યા ત્યારે બીજી બે કાર ત્યાં આવી હતી, જેમાંના કેટલાક માણસો તેને ઉપાડી માર મારીને નવી મુંબઈના તળોજા ગામમાં છોડી દીધો હતો.’